Rand versterk tot onder R14,10 voor Moody's-besluit | Netwerk24
Deur Nellie Brand-Jonker 07 Mei 2021 17:19
Die rand het Vrydag aanvanklik versigtig verhandel teenoor die dollar in afwagting van Vrydagaand se nuus oor Suid-Afrika se kredietgradering deur Moody's. Foto: Reuters
Dié teleurstellende syfers het druk op die dollar geplaas en 'n impak op wisselkoerse gehad.
Dit beteken die rand is die sterkste sedert Januarie 2020.
Net ná 16:00 was die rand 16c of 1,1% sterker op R14,07.
Dit het vroeër die dag in 'n stadium verswak tot ongeveer R14,26 van sy vorige sluiting van R14,20 af, terwyl beleggers versigtigheid aan die dag gelê het in afwagting van die inligting oor werkskepping in Amerika en die besluit oor Suid-Afrika van die graderingsagentskap Moody's, wat vanaand ná die sluiting van die markte verwag word.
Nedbank het vroeër in 'n nuusbrief gesê verhandeling voor die inligting oor die werkskepping in Amerika sal versigtig wees, berig Reuters.
Die rand het reeds dié week 'n skielike ommekeer gemaak, volgens Nema Ramkhelawan-Bhana, hoof van RMB Global Markets.
Nadat die wisselkoers middel April kortstondig R14,14 bereik het – die sterkste in 14 maande – het die rand daarna teruggetrek tot nagenoeg R14,50 – tot hierdie week.
Die versterking word deels toegeskryf aan die volgehoue styging in hulpbronpryse en inentings wat in Europa versnel is, volgens Annabel Bishop, hoofekonoom van Investec.
Die VSA-arbeidsyfers toon minder poste is in April geskep as wat verwag is. Dit het met net 266 000 gestyg teenoor 'n skerp styging van 770 000 in Maart. Volgens 'n Reuters-peiling is verwag dat werkgeleenthede met bykans 'n miljoen sou groei.